ลดดอกเบี้ยให้ฟรี
บอร์ดออมสินพร้อมสนองรัฐหั่นลงทันที3%เป็นเวลา3ปี
9 ส.ค. 2555

บอร์ดออมสินพร้อมสนองรัฐหั่นลงทันที3%เป็นเวลา3ปี
ออมสินสนองรัฐเต็มเหนี่ยวพร้อมลดดอก 3% ให้ลูกหนี้ดีไม่เกิน 5 แสนบาทแบบอัตโนมัติ แม้ไม่ได้ขอเข้าโครงการหากมี นโยบายสั่งมา 
นายธัชพล กาญจนกูล รองผู้อำนวยการธนาคารออมสินอาวุโส รักษาการผู้อำนวยการธนาคารออมสิน เปิดเผยว่า ได้หารือกับคณะกรรมการธนาคารเกี่ยวกับแนวทางการพักหนี้ดีรายละไม่เกิน 5 แสนบาท ที่จะต้องลดดอกเบี้ยลงมา 3% แบบอัตโนมัติเป็นเวลา 3 ปี ให้แก่ลูกค้าผู้มีสิทธิเข้าโครงการ โดยลูกหนี้ไม่จำเป็นต้องยื่นแสดงความจำนง โดยกรรมการทุกคนเห็นพ้องว่า พร้อมจะดำเนินการหากรัฐบาลมีนโยบายที่ชัดเจนและสั่งการลงมา แม้ว่าอาจจะกระทบต่อรายได้ของธนาคารบ้าง
“ถ้ามีนโยบายที่ชัดเจนลงมา ธนาคารก็ยินดีให้ความร่วมมือเต็มที่ แม้ว่าการลดดอกเบี้ย 3% อัตโนมัติ กระทบกับรายได้บ้าง แต่ไม่เยอะ” นายธัชพล กล่าว
ก่อนหน้านี้ ธนาคารออมสินเคยประเมินไว้ว่า โครงการพักหนี้ดีจะกระทบต่อรายได้ของธนาคารปีละ 900 ล้านบาท หรือในช่วง 3 ปีก็จะกระทบต่อรายได้ 2,700 ล้านบาท
ปัจจุบันมีลูกหนี้ที่แสดงความจำนงขอเข้าโครงการพักหนี้ดีกับธนาคารออมสิน จนถึงวันที่ 7 ส.ค.ที่ผ่านมา อยู่ที่ 1.7 หมื่นราย วงเงินประมาณ 3,000 ล้านบาท จากผู้มีสิทธิทั้งสิ้น 3.8 แสนราย ขณะนี้ธนาคารอนุมัติสินเชื่อไปแล้ว 1.55 หมื่นราย วงเงิน 1,938 ล้านบาท 
นายธัชพล กล่าวว่า ส่วนความกังวลที่จะถูกบันทึกข้อมูลในเครดิตบูโรนั้น ขอยืนยันว่า ไม่มีผลกระทบกับเครดิตลูกหนี้ เพราะการถูกบันทึกเข้าโครงการหนี้ได้ สะท้อนว่าเป็นลูกหนี้ที่ประวัติดี จึงอยากทำความเข้าใจว่า ไม่ต้องกังวลและโครงการนี้จะเป็นประโยชน์สามารถลดภาระแก่ลูกหนี้ดีได้มาก
สำหรับโครงการพักหนี้ดี จะเปิดรับลงทะเบียนจนถึงวันที่ 20 ส.ค.นี้ โดยกำหนดให้ลูกหนี้สามารถเลือกขอพักเงินชำระเงินต้นและลดดอกเบี้ย 3% เป็นเวลา 3 ปี หรือเลือกลดดอกเบี้ยอย่างเดียวเป็นเวลา 3% เป็นเวลา 3 ปี แต่เนื่องจากยอดผู้สนใจเข้าร่วมโครงการมีจำนวนน้อย โดยเฉพาะธนาคารออมสินที่หลุดเป้าไปมาก ทำให้รัฐบาลมีแนวคิดให้ผู้มีเข้าข่ายได้รับสิทธิได้รับการลดดอกเบี้ยลงทันที 3% โดยไม่ต้องยื่นเรื่องขอ 
นายธัชพล กล่าวว่า หลังจากมีการปรับหลักเกณฑ์เงื่อนไขการปล่อยสินเชื่อดอกเบี้ยต่ำ (ซอฟต์โลน) เพื่อช่วยเหลือผู้ประสบอุทกภัย ส่งผลให้มียอดการขอสินเชื่อและการอนุมัติเพิ่มมากขึ้น โดยสัปดาห์ที่แล้วเพียงสัปดาห์เดียวมีการอนุมัติถึง 8,000 ราย ทำให้ตัวเลขล่าสุดวันที่ 7 ส.ค. ที่ผ่านมามีการอนุมัติสินเชื่อแก่ประชาชนรวม 2.47 หมื่นราย วงเงิน 1.5 หมื่นล้านบาท 
ด้านธนาคารเพื่อการเกษตรและสหกรณ์การเกษตร (ธ.ก.ส.) พบว่าผู้ที่มีสิทธิเข้าร่วมโครงการพักหนี้ดี 2.76 ล้านราย มูลหนี้ 3.21 แสนล้านบาท ลดลงจากเดิมที่เคยรายงานมติคณะรัฐมนตรี เมื่อวันที่ 24 เม.ย. 2555 ว่าจะมีผู้เข้าข่าย 2.94 ล้านราย มูลหนี้ 3.96 แสนล้านบาท เนื่องจากลูกค้าของ ธ.ก.ส. บางส่วนได้รับการช่วยเหลือจากโครงการรัฐบาลไปก่อนหน้านี้แล้ว 1.85 แสนราย มูลหนี้ 7.5 หมื่นล้านบาท
ทั้งนี้ ปัจจุบันมีลูกหนี้มาแสดงความประสงค์แล้ว 2.5 ล้านราย มูลหนี้ 2.8 แสนล้านบาท และมีลูกค้าที่ไม่ขอเข้าร่วมโครงการจำนวน 2.6 แสนราย มูลหนี้ 2.8 หมื่นล้านบาท และมีลูกหนี้ที่ยังไม่ได้มาแจ้งความประสงค์อีกกว่า 3 แสนราย หากจนถึงวันที่ 20 ส.ค.นี้ ซึ่งเป็นกำหนดสิ้นสุดการเปิดให้ลงทะเบียน ทาง ธ.ก.ส. จะให้ลูกหนี้ดังกล่าวเข้าสู่โครงการพักหนี้อัตโนมัติ โดยคิดดอกเบี้ย 3% เป็นเวลา 3 ปี ตามนโยบายของนายกิตติรัตน์ ณ ระนอง รองนายกรัฐมนตรีและ รมว.คลัง ที่ขณะนี้ได้สั่งการด้วยวาจา